ስደተኞች በኢትዮጵያ ቆይታቸው ደስተኛ መሆናቸውን ገለፁ
ከተለያዩ አገራት የመጡ ስደተኞች በኢትዮጵያ በሚደረግላቸው ድጋፍና እንክብካቤ ደስተኛ መሆናቸውን ገለጹ፡፡ሰሞኑን ኢትዮጵያ ባስተናገደችው የ17ኛው የዓለም የስደተኞች ቀን ላይ ከተለያዩ የስደተኞች ጣቢያ በዓሉን ለማክበር በጋምቤላ ብሔራዊ ክልላዊ መንግስት ጉኝየል ተብሎ በሚጠራው የደቡብ ሱዳን የስደተኞች ጣቢያ የተገኙ ከተለያዩ አገራት የመጡ ስደተኞች ለዋልታ እንደገለጹት ኢትዮጵያ በችግራቸው ጊዜ መጠለያ ስለሆነቻቸው ለኢትዮጵያ መንግስትና ሕዝብ  ምስጋናቸውን አቅርበዋል፡፡ከስደተኞች መካከል ከደቡብ ሱዳን የመጣው ማይክል ሩት በጋምቤላ ከልል ጉኝየል የስደተኞች ጣቢያ በሚገኘው ትምህርት ቤት ርዕሰመምህር እንደሆነና ደቡብ ሱዳናዊ ወገኞቹን እያስተማረ እንደሆነ ገልጾ፣ የኢትዮጵያ መንግስት ደቡብ ሱዳን ያለችበትን አስቸጋሪ ሁኔታ በመገንዘብ ስላስተናገዳቸው ምስጋናውን አቅርቧል፡፡ በደቡብ ሱዳን ያለውን ግጭት ለመፍታት እንዲቻል ሁሉም የዓለም ማህበረሰብ ይበልጥ ሊተባበር እንደሚገባም በአፅንኦት ገልጿል፡፡“ከእህቴ ጋር ከደቡብ ሱዳን ነው የመጣነው፡፡ በዚህ ጉኝየል የስደተኞች ጣቢያ በሚገኘው ትምህርት ቤት የሁለተኛ ክፍል ተማሪ ነኝ፡፡ በጣቢያው ትምህርቴን በአግባቡ እየተከታተልኩ ነው፡፡ ዶክተር የመሆን ሕልም አለኝ፡፡ ወገኖቼን በሕክምና መርዳት እፈልጋለሁ፡፡” ያትባክ ሉዋጋትሉዋክ ጋትፓም በበኩሉ “የመጀመሪያዎቹ የደቡብ ሱዳን ስደተኞች ወደ ኢትዮጵያ ሲመጡ ነበር አብሬ የመጣሁት፡፡ ከመጣን በኋላ በተከፈተልን ትምህርት ቤት እየሰራሁ እገኛለሁ፡፡ በሀገሪቱ በሰፈነው ሰላምና እየተደረገልን ባለው ድጋፍ ደስተኛ ነኝ፡፡ ለዚህም ምስጋናዬን አቀርባለሁ፡፡” ብሏል፡፡ከዴሞክራቲክ ኮንጎ ካራራ ሴለስቲን ደግሞ በኢትዮጵያ ለአስር ዓመታት ያህል እንደኖረና በቆይታውም የቪዲዮግራፊ ስልጠና ዕድል በማግኘቱ ወደ ፊልም ሥራ ለመሰማራት ማቀዱን ነግሮናል፡፡ነኢማ ኢብራሒም ትባላለች ከኤርትራ እንደመጣችና በኢትዮጵያ ባለው ሰላምና መረጋጋት እንዲሁም በሚደረግላት ድጋፍና እንክብካቤ ደስተኛ እንደሆነች ገልጻልናለች፡፡“የአራተኛ ክፍል ተማሪ ነኝ፡፡ መምህር የመሆን ፍላጎት አለኝ፡፡ ሁሉም የቤተሰባችን አባላት እዚህ ጋምቤላ ባለው ጉኝየል የስደተኞች ጣቢያ ነው ያለነው፡፡ እዚህ በመሆኔ የሚሰማኝ ደስታ ከፍተኛ ነው፡፡” የደቡብ ሱዳኑ ሩክ ሩን የነገረን ሐሳብ ነው፡፡ሌላው የደቡብ ሱዳን ስደተኛ ኩየል ፓው በጣቢያው እየተደረገላቸው ያለው ድጋፍና እንክብካቤ  ሁሉ አርኪ እንደሆነና አነስተኛ ገቢ የምታስገኝ ሥራም እየሰራ እንደሆነ ገልጿል፡፡የተባበሩት መንግስታት ድርጅት ፍሊፖ ግራንዲ “ኢትዮጵያ ለስደተኞች የምታደርገው ድጋፍ ለሌሎች አገሮችም ምሳሌ የሚሆን ነው፡፡ ኢትዮጵያ የጎረቤት አገር ስደተኞችን ከማስተናገድ በተጨማሪ  ሥልጠናና ትምህርት እንዲያገኙ በማመቻቸት ስደተኞች የወደፊት ህልማቸውን እውን እንዲያደርጉ ሀገሪቱ የምታከናውነው ተግባር የሚበረታታ ነው፡፡” ብለዋል፡፡ኢትዮጵያ ከድህነት ለመውጣት የምታደርገው ርብርብ እና የከባቢ የአየር ንብረት ለውጥ የሚያስከትለው ድርቅ ጫና በመቋቋም ሀገሪቱ ስደተኞችን የማስተናገድ ተግባር ዓለምአቀፍ በጎ አድራጊ ድርጅቶች በሀገሪቱ ለተጠለሉ ስደተኞች የሚያደርጉትን ድጋፍ በቀጣይም አጠናክረው እንደሚቀጥሉም ቃል ገብተዋል፡፡ ለዚህ ምግባረሰናይ ተግባር ለኢትዮጵያ ሕዝብና መንግስት ታላቅ አክብሮትና ምስጋና እንዳላቸው መግለፃቸው ይታወሳል፡፡ኢትዮጵያ ከ21 የተለያዩ አገራት የመጡ ከ850 ሺህ በላይ ስደተኞች በስድስት የሀገሪቱ ክልሎች በተቋቋሙ 26 የስደተኛ ጣቢያዎች እያስተናገደች ትገኛለች፡፡ 